ไทยเปิดการค้าเกาหลีใต้ลงนามตั้งธนาคารกังนัม
ไทยเกาหลีใต้ ขยายการค้าลงทุน นำร่องตั้งธนาคารเกาหลีในไทย พร้อมลงทุนระบบน้ำรถไฟความเร็วสูง
7 พ.ย. 2555

ไทยเกาหลีใต้ ขยายการค้าลงทุน นำร่องตั้งธนาคารเกาหลีในไทย พร้อมลงทุนระบบน้ำรถไฟความเร็วสูง
วันที่ 9-11 พ.ย.นี้ นายลีมยองบัก ประธานาธิบดีสาธารณรัฐเกาหลี หรือเกาหลีใต้ จะเดินทางมาเยือนไทยและจะร่วมลงนามกับ น.ส.ยิ่งลักษณ์ ชินวัตร นายกรัฐมนตรี ในด้านความร่วมมือด้านต่างๆ และสถาปนาความเป็นหุ้นส่วนทางยุทธศาสตร์ที่ใกล้ชิด 
ทั้งนี้ ในการหารือทวิภาคีผู้นำทั้งสองประเทศตกลงจะเพิ่มมูลค่าการค้าระหว่างกันจากปีละ 1.39 หมื่นล้านเหรียญสหรัฐ เป็น 3 หมื่นล้านเหรียญสหรัฐ ในปี 2559 เน้นความร่วมมือพัฒนาอุตสาหกรรมสีเขียว
นอกจากนี้ ผู้นำทั้งสองประเทศจะยังหารือและลงนามเกี่ยวกับการจัดตั้งธนาคารเกาหลีใต้ในไทย เพื่ออำนวยความสะดวกด้านการค้าและการลงทุนระหว่างกัน การพัฒนาโครงสร้างพื้นฐาน โดยเฉพาะระบบบริหารจัดการน้ำ โครงการรถไฟความเร็วสูง และการพัฒนาด้านไฟฟ้า เป็นต้น 
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 6 พ.ย. มีมติเห็นชอบร่างบันทึกความเข้าใจระหว่างกระทรวงการต่างประเทศแห่งราชอาณาจักรไทยกับกระทรวงการต่างประเทศและการค้าแห่งสาธารณรัฐเกาหลี ว่าด้วยความเป็นหุ้นส่วนเชิงยุทธศาสตร์ราชอาณาจักรไทยสาธารณรัฐเกาหลี 
สาระสำคัญของบันทึกความเข้าใจ เพื่อยืนยันเจตนารมณ์และคำมั่นที่มีร่วมกันอย่างเป็นทางการ ในการสร้างเสริมความเป็นหุ้นส่วนยุทธศาสตร์และส่งเสริมความร่วมมือระหว่างกันให้ครอบคลุม 4 ด้าน 
ด้านแรก ความเป็นหุ้นส่วนด้านการเมืองและความมั่นคง โดยเฉพาะด้านการต่อต้านการก่อการร้าย การต่อต้านการค้ามนุษย์ การป้องกันและจัดการภัยพิบัติ อุตสาหกรรมการป้องกันประเทศ ด้านที่สอง เป็นความเป็นหุ้นส่วนด้านเศรษฐกิจ ในด้านการส่งเสริมการค้าและการลงทุน ความร่วมมือด้านอุตสาหกรรม การเกษตร ป่าไม้ ประมง และแรงงาน ด้านที่สาม ความเป็นหุ้นส่วนด้านวิทยาศาสตร์และเทคโนโลยี และด้านที่สี่ ความเป็นหุ้นส่วนด้านสังคมและวัฒนธรรม